Jelentős szerepet játszott a háborúban a Karthágó afrikai területeit övező Numidiában zajló hatalmi harc. Massinissa, a berber massyli törzs vezetője kezdetben Karthágó szövetségese volt és velük harcolt a rómaiak ellen Ibériában. Az ilipai csata után állt át a másik oldalra, és szerepe a későbbi zámai csatában döntőnek bizonyult. A rómaiak támogatták igényét Numidia trónjára. Kr. e. 206-ban Kelet-Numidiát egymás közt osztotta fel Karthágó és Syphax nyugat-numidiai király, Róma korábbi szövetségese. Az alkunak az is része volt, hogy Syphax feleségül veszi Sophonisbát, Hasdrubal Gisco lányát, aki korábban Massinissához ment volna hozzá. |